সুব্রত বাইন

সুব্রত বাইন (জন্ম: ১৯৬৭) বাংলাদেশের আলোচিত শীর্ষ সন্ত্রাসী ও অপরাধ চক্রের নেতা। তার পুরো নাম ত্রিমাতি সুব্রত বাইন এবং ওরফে ফতেহ আলী নামেও পরিচিত। নব্বইয়ের দশকে ঢাকার অপরাধজগতে সুব্রত বাইন ছিল আলোচিত নাম। তার বিরুদ্ধে হত্যা, জমি ও ফ্ল্যাট দখল, চাঁদাবাজি, অস্ত্র চোরাচালানসহ বহু অভিযোগ রয়েছে। তার বিরুদ্ধে ঢাকায় কমপক্ষে ৩০টি খুনের মামলা রয়েছে। ২০০৩ পর্যন্ত সুব্রত বাইন ছিল ঢাকার অপরাধ জগতের প্রভাবশালী চক্র সেভেন স্টার গ্রুপের প্রধান। ১৯৯১ খ্রিষ্টাব্দে ঢাকার আগারগাঁও এলাকায় জাসদ ছাত্রলীগ নেতা মুরাদকে হত্যার মধ্য দিয়ে নামকরা সন্ত্রাসী হিসেবে তার অভিষেক হয় এবং তিনি যাবজ্জীবন সাজাপ্রাপ্ত হন।

প্রাথমিক জীবন ও অপরাধজগত 
সুব্রত বাইনের জন্ম ১৯৬৭ সালে ঢাকার হলি ফ্যামিলি হাসপাতালে। তার বাবা বিপুল বাইন ছিলেন একটি এনজিওর গাড়িচালক। মা ও তিন বোনসহ মগবাজারে ভাড়া বাসায় থাকতেন। শৈশবে বরিশালের অক্সফোর্ড মিশন স্কুলে পড়াশোনা শুরু করেন, পরে ঢাকার শেরেবাংলা স্কুলে নবম শ্রেণিতে ভর্তি হয়ে সেখান থেকেই এসএসসি পাস করেন। সিদ্ধেশ্বরী কলেজে ভর্তি হতে গিয়ে এক নেতার সঙ্গে পরিচয়ের সূত্রে অপরাধজগতে যুক্ত হন। মগবাজারে গড়ে তোলেন নিজস্ব সন্ত্রাসী বাহিনী।

নব্বইয়ের দশকে দরপত্র নিয়ন্ত্রণ, জমি-ফ্ল্যাট দখল ও চাঁদাবাজিতে তার নাম ছিল নিয়মিত। মগবাজার, রমনা, কারওয়ান বাজার, মধুবাগ—এসব এলাকা ছিল সুব্রত বাইনের দখলে। রাজনীতির সঙ্গেও ঘনিষ্ঠ যোগাযোগ গড়ে তোলেন, বিশেষত বিএনপি ও যুবলীগের শীর্ষ নেতাদের সঙ্গে।

২০০৪ সালের গ্রেনেড হামলায় জড়ানো 
সেভেন স্টার গ্যাং-এর নেতা সুব্রত বাইনকে ২০০৪ সালের ঢাকা গ্রেনেড হামলায় মিথ্যাভাবে জড়িয়ে দেওয়া হয়েছিল। একটি জাল স্বীকারোক্তিতে দাবি করা হয় যে তার দল এই হামলায় জড়িত ছিল। কিন্তু পরবর্তী তদন্তে দেখা যায়, প্রকৃত হামলাকারীরা ছিল চরমপন্থি নেটওয়ার্কের সাথে যুক্ত।

পলাতক জীবন 
২০০১ খ্রিষ্টাব্দে বাংলাদেশের স্বরাষ্ট্রমন্ত্রণালয় যে ২৩ জন শীর্ষ সন্ত্রাসীকে ধরিয়ে দেয়ার জন্য পুরস্কার ঘোষণা করেছিল, সুব্রত বাইন তাদের অন্যতম। ২০০১ সালে তার নামে ইন্টারপোলের রেড নোটিশ জারি হয়, এবং সেটি এখনও বহাল। পুলিশের হাতে আটক এড়াতে ২০০৩ সালে বাংলাদেশ ছেড়ে ভারতে পালিয়ে যান। ভারতে তিনি ব্যবসা শুরু করেন, জমি কেনেন, বাড়ি নির্মাণ করেন। কলকাতা পুলিশ তাকে ২০০৮ সালের ১১ অক্টোবর গ্রেপ্তার করলেও জামিনে মুক্ত হয়ে ফের পলাতক হন। ২০০৯ সালের ২২ সেপ্টেম্বর কলকাতা পুলিশের স্পেশাল টাস্কফোর্সের কর্মকর্তাদের পিছু ধাওয়ায় নেপাল সীমান্তের কাকরভিটা শহরে পালিয়ে যান এবং নেপালি পুলিশের হাতে গ্রেপ্তার হন। প্রকাশ্যে অশোভন আচরণের দায়ে পূর্ব নেপালের ভাদ্রপুর জেলে এবং পরে ঝুমকা কারাগারে পাঠানো হয়। ২০১২ সালের ৮ নভেম্বর ঐ কারাগার থেকে ৭৭ ফুট লম্বা সুড়ঙ্গ কেটে অন্যান্য ১০ জনের সঙ্গে পালিয়ে যান। জেল ভেঙে পালানোর জন্য বাঁশ কাটার চাকু ব্যবহার করে রাতের অন্ধকারে মাটি কেটে সুড়ঙ্গ তৈরি করেছিল তারা।

গ্রেপ্তার 
সুব্রত বাইন একাধিকবার গ্রেপ্তার হয়েছেন। প্রথম গ্রেপ্তার হয় ২০০৮ সালের ১১ অক্টোবর কলকাতায়। পরে নেপালের কারাগার থেকে পালিয়ে এসে পুনরায় কলকাতায় ফিরে যান এবং ২০১২ সালের ২৭ নভেম্বর কলকাতার বহুবাজার এলাকা থেকে যৌথ অভিযানে গ্রেপ্তার হন। গ্রেপ্তারের পর তার কাছ থেকে একটি নাইন মিলিমিটার পিস্তল উদ্ধার করা হয়। ভারতে তার বিরুদ্ধে অনুপ্রবেশ ও অস্ত্র রাখার অভিযোগে মামলা চলে।  

সর্বশেষ, ২০২৫ সালের ২৭ মে কুষ্টিয়া শহরের কালীশংকরপুর এলাকা থেকে বাংলাদেশ সেনাবাহিনীর এক অভিযানে সহযোগীসহ গ্রেপ্তার হন। সম্প্রতি ঢাকার হাতিরঝিল ও গুলশান এলাকার তিনটি খুনের ঘটনায় তার নাম আসে। ২০২৫ সালের ২১ এপ্রিল রাজধানীর হাতিরঝিলে সুব্রত বাইনের অনুসারীদের গুলিতে ওয়ার্ড যুবদলের সদস্য আরিফ সরদার নিহত হন। পুলিশ জানায়, সীমান্ত দিয়ে ভারত থেকে অস্ত্র এনে তিনি ও তার বাহিনী খুনসহ বিভিন্ন অপরাধ করে আসছিলেন।

তথ্যসূত্র 

বাংলাদেশী সন্ত্রাসবাদী
জীবিত ব্যক্তি
১৯৬৭-এ জন্ম